Huawei puster Apple i nakken

Selv om Huawei er ude i lidt af et stormvejr, når det handler om deres 5G-teknologi, så har de ingen problemer med at sælge telefoner. Overhovedet. Nye tal viser, at Huawei har øget sin markedsandel med hele fire procent på en enkelt år, så du nu har 15 procent af det globale marked for smartphones.

Samtidig har Apple solgt 12 procent færre iPhone-modeller i fjerde kvartal af 2018, i forhold til samme periode sidste år.  Samsung har ligeledes haft udfordringer med at få sine to seneste S-modeller, S8 og S9 over disken.

For dyre

Det betyder, at Huawei haler gevaldigt ind på både Samsung og Apple, som er de to producenter, der sælger flest telefoner verden over. De sidder på henholdsvis 17 og 16 procent af markedet – og Huawei er med 15 procent lige i hælene.

Det er analysefirmaet Gartner, der har leveret tallene og de giver selv en forklaring til nyhedstjenesten CNBC: Mens både Apple og Samsung har hævet priserne på sine telefoner ret markant de seneste år, har kineserne ladet kvaliteten stige, men holdt priserne nede.

Ny kamprunde i gang

Foråret er typisk årstiden, hvor den store Android-kamp afgøres. Samsung har netop lanceret fem nye telefoner – fire i Galaxy S-serien og den helt anderledes foldbare model, Galaxy Fold. Huawei viser sin foldbare telefon på søndag kort inden Mobile World Congress slår dørene op – og den 23. marts præsenteres kinesernes seneste flagskibsmodel, Huawei P30 Pro.

Det bliver interessant at se, om de nye modeller kan ændre på Huaweis stormangreb – på den ene eller anden måde.

Huawei puster Apple i nakken