Samsung har fikset Galaxy Fold – kommer til september

Samsung har annonceret, at fejlene i den foldbare topmodel Galaxy Fold er blevet udbedret og at den vil være tilgængelig i løbet af september. Fire måneder efter at Samsung pludselig valgte at udskyde den planlagte lancering. Problemerne med telefonen opstod, da den blev sendt til anmeldere, der pillede et lag af glasset af, fordi de troede det var film der skulle beskytte skærmen under transport.

Samsung har nu valgt at lave om i konstruktionen, så det er mere åbenlyst at filmen er en integreret del af skærmen. Samsung skriver:

“Det øverste beskyttende lag på Infinity Flex Display er blevet udvidet ud over rammen, hvilket gør det tydeligt, at det er en integreret del af skærmstrukturen og ikke beregnet til at blive fjernet.”

Hængslet er lavet om. Det er den nye udgave nederst.

Hængslet er også forbedret, da flere anmeldere oplevede, at der kunne komme snavs ind bag skærmen via hængslerne.

“Den øverste og nederste del af hængselsområdet er styrket med nyligt tilføjede beskyttelseshætter. Yderligere metallag under Infinity Flex Display er inkluderet for at styrke beskyttelsen af skærmen. Rummet mellem hængslet og kroppen på Galaxy Fold er reduceret,” skriver Samsung.

Galaxy Fold skulle oprindelig have været i de danske butikker den 3. maj. Samsung og Yousee havde indgået et eksklusivt partnerskab, hvor potentielle kunder kunne bese telefonen i udvalgte Yousee-butikker. Det er uvist om den aftale fortsat er aktiv, for websitet Sammobile mener at vide, at Galaxy Fold i første omgang kun vil blive sendt ud på udvalgte markeder, inklusive USA, England, Tyskland, Frankrig og Indien.

Samsung har fikset Galaxy Fold – kommer til september